ચોખ્ખુંચણક ઘર. ક્યાંય કશું આડુંઅવળું નહીં. બધું યથાસ્થાને જ પડ્યું રહેતું હંમેશાં. વસ્તુઓ જેમની તેમ પડી પડી પોતાની નિર્જીવતા છતી કરી રહી હતી. પાણિયારા પર ચળકતી પિત્તળની હેલ, ચાર-પાંચ લોટાપ્યાલા. અભેરાઈ પર ગોઠવેલાં વાસણો, જુદી જુદી દેવી-દેવતાઓની છબીઓ. પાછલી ભીંત પર સિંદૂરના સાથિયા કરેલ ગણેશજીનો ગોખલો. તેની બાજુમાં ખીંટીમાં ટીંગાતું લાલ કપડાનું કવર ચડાવેલું રામસાગર, મંજીરાની થેલી અને તેની બાજુમાં છબીમાં ખુરશી પર ટટ્ટાર બેસી મરકતા ભગત. બધું જાને દુકાનમાં સજાવેલી વસ્તુઓની જેમ પડ્યું હતું.